A) INDICTIO CAPITULI GENERALIS sacri Ordinis Cisterciensis, anno Domini 1734 die 24 maii et sequentibus, apud Cistercium, in ducatu Burgundiae celebrandi. Nos, frater Andochius Pernot, abbas Cistercii, sacrae facultatis Parisiensis doctor theologus, *etc. ut in formula consueta*. Superna disponente Providentia, in abbatiali Cisterciensis archicoenobii sede, universalique eiusdem sacri Ordinis regimine, meritis licet imparibus, constituti, pro muneris nostri debito rite exequendo, post divini cultus, officiique curam et studium nihil tam cordi habemus, quam primaevis SS. Patrum, aliorumque praedecessorum nostrorum institutis et vestigiis, necnon saluberrimis Capitulorum generalium constitutionibus sedulo intendere ac inhaerere, quibus inter cetera, et maxime *Chartae charitatis* dispositione, frequens dictorum Capitulorum nostrorum celebratio summopere commendatur, ac non immerito praecipitur ; vocati enim in una spe vocationis, solliciti omnes esse debemus servare mentis unitatem, ut non tantum unum corpus in Christo sumus, sed etiam unus spiritus. Verum unitas illa, animorumque consensio, votis omnibus exoptanda, vix coaugmentari potest et coalescere, nisi in vinculo pacis et charitatis, quam utramque a pluribus retro annis intus et foris labefacturi moesti dolentesque advertimus ; et foris quidem pacem continuis fere bellorum, aliorumque flagellorum concussionibus turbatam vidimus ; intus autem charitatem multorum, temporum iniuria, refrigescentem sensimus ; sed cum Dei miseratione ac Principum concordia christianis Europae partibus, in quibus tabernacula nostra pro servitio Altissimi posita sunt, publica tranquillitas restituta vigeat, faveatque pacis amplissimi felicitas, conciliandae animorum nostrorum unitati, simulque restaurandae ubi collabescit, et consolidandae ubi florescit, Ordinis disciplinae Domino aspirante, iunctis viribus allaborandum iudicavimus. Ut itaque pax illa, quae exsuperat omnem sensum, et fraterna charitas, tam luculenter a SS. Patribus nostris commendata integretur ac reviviscat, nihil satius, nihil efficacius, nihilque opportunius esse duximus, quam longo triginta quatuor annorum spatio tum bellorum tumultibus, tum pestilentiae, terroribus, tum provectioris nostrorum praedecessorum aetatis infirmitatibus, tum nostris demum propriis domesticorum negotiorum necessitatibus interrupta, praepedita vel procrastinata renovare generalia Ordinis comitia, in quibus utraque instaurari possit, ac instaurata roborari, ut volente tandem propitioque Numine, Ordini nostro, qui in charitate fundatus est, vere dici queat : *In dilectione firmaberis* (Eccli. VII, 39). Cum igitur illud omnibus optabilissimum pacis dilectionisque bonum inter nos renovari, constabilirique melius nequeat, quam in Capitulis generalibus, in quibus non tantum de observatione s. regulae et statutorum Ordinis, sed insuper de mutua ad invicem fovenda charitate et salute animarum procuranda tractare nos oportet. Eapropter talis Capituli celebrationem apud archicoenobium nostrum Cisterciense, totius Ordinis caput, in ducatu Burgundiae, anno Domini 1734, die 24 mensis maii, seu feria secunda post dominicam quartam Pascha immediate sequentem, vobis omnibus de more indicendam existimavimus, uti praesentium tenore paterna nostra auctoritate indicimus… *etc.* Ne vero ulla ignorantiae … *etc.* Iniungimus praeterea … *etc.* Porro praecipimus … *etc.* Prohibemus autem *etc.* Et quoniam praesentium… *etc.* Dabantur Parisiis in nostro S. Bernardi collegio, sub nostro secretariique nostri signo manuali et maioris contrasigilli nostri impressione, anno Domini 1733, die vero 6 mensis maii. — *Signatum* : F. Andochius abbas generalis Cisterciensis. De mandato Rmi D. D. abbatis generalis Cisterciensis. F. Ioann. Bern. Begin, secretarius. B) REVOCATIO INDICTIONIS CAPITULI GENERALIS sacri Ordinis Cisterciensis, anno Domini 1734, die 24 mensis maii et sequentibus, apud Cistercium in ducatu Burgundiae celebrandi. Nos, frater Andochius Pernot, abbas Cistercii… *etc. ut in formula consueta*, salutem in Authore salutis. Universalis nuper felicis per Europam pacis, Principumque christianorum concordiae fiducia, necnon sacrae religionis nostrae, eiusdemque regiminis, nostrique officii cura et studio ducti, generale dicti Ordinis nostri Capitulum die 24 mensis maii et sequentibus anni proxime venturi apud Cistercium, de more celebrandum, indiximus, talisque indictionis instrumenta seu exemplaria per singulas Ordinis Congregationes, provincias et monasteria maiori, qua fieri potuit, diligentia distribui ac rite notificari curavimus. Sed ecce : sinistro temporis fato infestus subito et undique erumpentis belli turbo ac incendium sollicitudini nostrae obsistit, omnes pro dicto Capitulo conatus evertit, eiusque indictionem et conventum necessario revocare et suspendere compellit, uti praesentium tenore, dolentes equidem, revocamus, suspendimus et usque ad restitutam, Dei miseratione, inter christianos Principes pacis et concordiae serenitatem, paterna nostra et sacri Ordinis auctoritate revocatam, suspensamque declaramus. Ne autem sacri Ordinis nostri disciplina, eiusdemque provinciarum regimen, belli iniuris gravius aliquod detrimentum patiatur, sollicite, quantum in nobis est, praecavere intendimus, omnes et singulos dicti Ordinis alumnos paterne monendo, ac etiam in virtute salutaris obedientiae exhortando, ut Vicariis nostris generalibus, aliisque abbatibus et superioribus suis, in nostris congregationibus, provinciis et monasteriis, legitime institutis, in Domino subiecti vivere pergant, morum animorumque uniformitatem tenere studeant, et mutua sese charitate, praesertim belli calamitate afflictos confratres, seu religionis et observantiae nostrae consortes, forsan a propriis domibus et coenobiis suis pulsos et exulantes, praevenire, benevole, ubi circumstantia loci et temporis ratio permiserint, inter suos recipere, possibilibusque modis adiuvare et consolari satagant. Porro, ut praedicto Ordinis provinciarum, cum quibus omnes nobis commercium bello abruptum est, regimini magis consulatur, memoratis Vicariis nostris generalibus, praesentium serie specialem conferimus facultatem et auctoritatem, omnes vicariatus seu provinciae suae abbatum et abbatissarum, superiorumque perpetuorum, quibus de iure aut consuetudine praesidere solent, electiones, toto belli tempore obtingentes, et ab ipsis legitime peractas, in plenaria Ordinis potestate approbandi, valideque confirmandi ; nihilominus tales electiones, restituta pacis tranquillitate, etiam nostrae approbationis diplomate de more roborandas, pro gestorum notitia reservando. Omnimodam insuper praefatis nostris Vicariis generalibus corporis aut senii infirmitate, hostili periculo, vel nimia locorum distantia praepeditis, capaces Ordinis personas, tum abbatiali dignitate, tum alia quacumque tituli vel officii praerogativa insignitas, sui loco et nomine ad electionum abbatialium praesidentias et regulares, quando necesse fuerit, monasteriorum sibi commissorum visitationes obeundas substituendi ac deputandi potestatem, supradicta Ordinis nostri auctoritate, exceptis tamen solemnium benedictionum abbatialium fonctionibus [functionibus], indulgemus et concedimus, sicut harum vigore litterarum etiam cuilibet, in evidenti morae periculo, viciniori Ordinis nostri abbati, indultam concessamque volumus. Ceterum universos sacri Ordinis nostri Reverendos abbates, abbatissas, aliosque superiores vehementer obsecramus, ut in commissis sibi monasteriis per sacras preces et orationes, tam publicas quam privatas, Domino exercituum et Principi pacis, in cuius manibus corda regum sunt, absque intermissione pro christianarum Potestatum concordia, et S. R. E. tranquillitate supplicari faciant, ut sancta desideria, recta consilia et iusta in nobis opera operando, det illam, quam mundus dare non potest, pacem, ut et corda nostra mandatis suis dedita, et hostium sublata formidine tempora sint sua protectione tranquilla, utque tandem sine timore de manu inimicorum nostrorum liberati, serviamus illi in sanctitate et iustitia coram ipso omnibus diebus nostris. Cum vero praesentium originale… *etc.* Datum in nostro Cistercii archicoenobio, sub nostro secretariique nostri signo manuali, et maioris contrasigilli nostri impressione, anno Domini 1733, die vero 23 mensis decembris. — *Signatum* : F. Andochius, abbas generalis Cisterciensis. *Et inferius* De mandato praefati Reverendissimi Domini D. abbatis generalis, F. Ioannes Bernardus Begin, secretarius. 